ኢትዮጵያ ለስደተኞች የምታደርገውን ድጋፍ አጠናክራ ትቀጥላለች-ጠቅላይ ሚኒስትር ኃይለማርያም
ኢትዮጵያ ለስደተኞች የምታደርገውን ድጋፍ አጠናክራ እንደምትቀጥል ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትሩ የተባበሩት መንግስት የስደተኞች ኮሚሽን ከፍተኛ ኮሚሽነርን ዛሬ በጽህፈት ቤታቸው ተቀብለው አነጋግረዋል።ጠቅላይ ሚኒስትር ኃይለማርያምና ኮሚሽነር ፊሊፖ ግራንዲ በኢትዮጵያና በቀጣናው ስላለው የስደተኞች ሁኔታ ተወያይተዋል።ጠቅላይ ሚኒስትሩ ኢትዮጵያ ለሌሎች የዓለም አገራት ምሳሌ በሚሆን መልኩ ስደተኞችን ተቀብላ በማስተናገድ ላይ እንደምትገኝ መግለጻቸውን፤ ውይይቱን የተከታተሉት በውጭ ጉዳይ ሚኒስቴር የስደተኞችና ከስደት ተመላሾች ጉዳይ አስተዳደር ምክትል ዳይሬክተር አቶ ዘይኑ ጀማል ጠቁመዋል።የዓለም አገራት ለስደተኞች በር በዘጉበት በአሁኑ ወቅት ኢትዮጵያ ድጋፍ እያደረገች መሆኗንና በቀጣይም ይህንኑ ተግባሯን አጠናክራ እንደምትቀል ጠቅላይ ሚኒስትር ኃይለማርያም አረጋግጠዋል።
እንደ ዓለም ባንክ፣ የአፍሪካና የአውሮፓ ልማት ባንኮች፣ የአውሮፓ ኮሚሽንና ሌሎችም አጋር ድርጅቶችና አካላት ድጋፋቸውን አጠናክረው እንዲቀጥሉ ጠይቀዋል።ኮሚሽነር ግራንዲ ከውይይቱ በኋላ ፤ “ወደዚህ የመጣሁት የዓለም አገራት በስደተኞች ላይ ፊታቸውን ባዞሩበት ወቅት ኢትዮጵያ ስደተኞችን በመቀበልና በመንከባከብ ለምታደርገው ድጋፍ እውቅና ለመስጠት ነው" ብለዋል።የኢትዮጵያ መንግሥት በተለይ በስደተኞች ዙሪያ ፖሊሲ ቀርጾ የሚያደርገው ድጋፍና ክትትል የሚደነቅ መሆኑን ገልጸዋል።በደቡብ ሱዳን ከ4 ሚሊዮን በላይ ዜጎች በሁከትና ብጥብጥ እንዲሁም በመልካም አስተዳደር እጦት አብዛኞቹ ወደ ኢትዮጵያ ቀሪዎቹ ደግሞ ኡጋንዳ፣ ሱዳን፣ ኬንያ እና ሌሎች አገሮች እየተሰደዱ ነው ብለዋል ኮሚሽነር ግራንዲ።ደቡብ ሱዳናውያን በየቀኑ ሦስት ሺህ የሚሆኑ የትውልድ ቀዬና መኖሪያቸውን በመልቀቅ እንደሚሰደዱም ጠቁመዋል።የስደተኞች ጉዳይ ልዩ ድጋፍ የሚሻ በመሆኑ ድርጅታቸው ከኢትዮጵያ፣ ከዓለም ባንክና ከሌሎች ዓለም አቀፍ አጋር ተቋማት ጋር በመተባበር እንደሚሰራም አረጋግጠዋል።ኢትዮጵያ ስደተኞችን የምታስተናግድበት ፖሊሲ ከሕዝቦቿና ከመንግሥቷ መልካም ፍላጎት የመነጨ በመሆኑ የመንግሥታቱ ድርጅት የስደተኞች ኮሚሽን በቀጣይ አስፈላጊውን ድጋፍ እንደሚያደርግ ቃል ገብተዋል።የዓለም የስደተኞች ቀን ትናንት በጋምቤላ የተከበረ ሲሆን፤ ኢትዮጵያ ከተለያዩ አገራት የመጡ ከ850 ሺህ በላይ ስደተኞች ተቀብላ በማስተናገድ ላይ እንደምትገኝ መረጃዎች ያመለክታሉ (ኢዜአ) ። 